Predkladacia správa

Materiál sa predkladá na rokovanie vlády Slovenskej republiky na základe uznesenia vlády číslo 525/2001 k Návrhu východísk štátneho rozpočtu na rok 2002, ktoré v bode D.22. ukladá ministrovi hospodárstva a ministrovi dopravy, pôšt a telekomunikácií vypracovať „Návrh dividendovej politiky štátu ako vlastníka akcií, vo vzťahu k privatizácii štátnych monopolov (Slovenské elektrárne, a.s., Slovenský plynárenský priemysel, š.p., Transpetrol, a.s., Slovenské telekomunikácie, a.s.). 
Vzhľadom na skutočnosť, že úloha sa v rezorte dopravy, pôšt a telekomunikácií dotýka iba Slovenských telekomunikácií, a.s., predkladáme materiál do vlády pod názvom „Informácia o dividendovej politike štátu ako vlastníka akcií obchodnej spoločnosti Slovenské telekomunikácie, a.s.“. Ministerstvo dopravy, pôšt a telekomunikácií vlastní v tejto obchodnej spoločnosti 34 % podiel akcií.
Predložený materiál o dividendovej politike štátu v akciovej spoločnosti Slovenské telekomunikácie, a.s. rešpektuje platnú legislatívu, charakter prirodzeného monopolu a zmenu vlastníckych vzťahov. Vychádza pritom zo zámerov privatizácie, účelu vstupu strategického investora a dohody o spoločnej stratégii spoločnosti. Uplatnenie pasívnej dividendovej politiky, t.j. reinvestovanie zisku určeného na dividendy do investičného rozvoja hlavných aktivít spoločnosti zabezpečí zvýšenie kvality a rozsahu poskytovaných telekomunikačných produktov a služieb a optimálne zhodnocovanie majetku akciovej spoločnosti.